**Între noi doi...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Între noi doi e-o lume și totuși mi-ești aproape,

Cu pașii tăi, prin suflet, călătorind mereu.

Deși plâng azi cuvinte, tăcerea să ne-ngroape,

Uitând de noi la masa de lângă șemineu.

Între noi doi e-o lume și totuși nu-s străină

De palmele flămânde care mă învelesc.

Ca florile din glastre, iubirea ta m-alină,

M-avântă și mă ține să nu mă prăbușesc.

Te înfășori pe mine ca iedera pe ramuri,

Îngenuncheat, pleci fruntea la pieptul meu, duios,

Luceferii ne-alintă, zâmbindu-ne la geamuri,

Iar focul ne-ncălzește în cânt armonios.

Se scurg prin mine clipe, de fericire pură,

Ca fulgii de zăpadă, dansează, albe-n zbor.

Iubirea noastră-i vie, nu este-o aventură,

E-o piesă minunată-ntr-al vieții vast decor.